tartuNLP/wikipedia-smugri-20251201 huggingface dataset:
Per-Martin Hamberg

Per-Martin Hamberg (14. heinäkuuta 1912 Grundsunda – 11. joulukuuta 1974 Lidingö) oli ruotsalainen radio- ja televisiotuottaja sekä säveltäjä. Hänestä tuli vuonna 1947 Ruotsin radion viihdeosaston päällikkö, ja hän loi 1950-luvun alussa suosittuja ohjelmia kuten "Frukostklubben", "Tjugo frågor" ja "Karusellen". Vuodesta 1955 hän työskenteli television ohjelmapäällikkönä. Hamberg myös sanoitti iskelmiä ja sävelsi musiikkia elokuviin.
Frukostklubben

Frukostklubben oli Sveriges Radion vuosina 1946–1978 tuottama viihdeohjelma, jota esitettiin aluksi lauantai- ja myöhemmin sunnuntaiaamuisin. Ohjelmaidean keksi yhdysvaltalaisen esikuvan pohjalta Per-Martin Hamberg ja juontajana toimi Sigge Fürst. Kaikkiaan "Frukostklubbenia" tehtiin 680 jakson verran.
Västra Bispgården

Västra Bispgården on taajama Ragundan kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 411 asukasta vuoden 2023 lopussa.
Östra Bispgården

Östra Bispgården on taajama Ragundan kunnassa Jämtlandin läänissä samannimisessä historiallisessa maakunnassa Ruotsissa. Taajamassa oli 211 asukasta vuoden 2023 lopussa.
Tjugo frågor

Tjugo frågor oli Ruotsin radion vuosina 1948–1960 esittämä visailuohjelma, jossa panelistit (Astrid Lindgren, Stig Järrel ja Kjell Stensson) pyrkivät arvaamaan juontaja Per-Martin Hambergin valitseman sanan enintään kahdellakymmenellä kyllä tai ei -kysymyksellä. Ohjelman esikuva oli yhdysvaltalainen "Twenty Questions".
Stig Järrel

Stig Järrel (synt. Olsson; 8. helmikuuta 1910 – 1. heinäkuuta 1998) oli ruotsalainen näyttelijä ja revyyartisti. Hänet muistetaan erityisesti roolistaan ankarana latinanopettajana Alf Sjöbergin elokuvassa "Kiihko" () vuodelta 1944. Kaikkiaan hän esiintyi noin sadassa elokuvassa.
Järrel oli elämänsä aikana naimisissa muun muassa laulaja Karin Juelin ja näyttelijä Ingrid Backlinin kanssa.
Super Bowl LIX

Super Bowl LIX oli järjestyksessään 59. NFL-liigan loppuottelu. Siinä ratkaistiin NFL-kauden 2024 mestari. Ottelussa kohtasivat Kansas City Chiefs ja Philadelphia Eagles. Ottelu pelattiin 9. helmikuuta 2025 Caesars Superdome -stadionilla New Orleansissa. Pelin lähetysoikeuksista Yhdysvalloissa vastasi Fox ja suoratoistopalvelu Tubi. Suomessa ottelun lähetti MTV.
Philadelphia Eagles voitti ottelusssa Chiefsin lukemin 40–22. Kyseessä oli uusinta kaksi vuotta aikaisemmin pelatusta Super Bowl LVII:sta, jossa Chiefs voitti Eaglesin. Eaglesin voiton myötä pelinrakentaja Jalen Hurts saavutti ensimmäisen Super Bowl-voittonsa ja ottelun arvokkaimman pelaajan palkinnon estäen Chiefsiä saavuttamasta kaikkien aikojen ensimmäistä Super Bowlin kolmoisvoittoa.
Ottelupaikka.
Super Bowl LIX pelattiin New Orleansissa paikallisen NFL-joukkueen kotiareena Caesars Superdomella. Vuonna 1975 avatulla urheilustadionilla on järjestetty aikaisemmin seitsemän Super Bowlia sekä viisi NCAA:n miesten yliopistokoripallon mestaruuskilpailua. Siellä on järjestetty myös yliopistojalkapallon Sugar Bowl vuodesta 1975 lähtien. Stadionia käytettiin hätäsuojana Katrina-hurrikaanin aikana. Stadionille tehtiin vuonna 2020 fanikokemusta nykyiaikaistava remontti, jonka viimeinen vaihe valmistui vuonna 2024.
Super Bowl LIX oli järjestyksessään kahdeksas Superdomella ja kaikkiaan 11. New Orleansissa pelattu Super Bowl-ottelu. Edellinen New Orleansissa pelattu Super Bowl-ottelu oli vuoden 2013 Super Bowl XLVII.
Viihde.
Ennen ottelun alkua tapahtumassa esiintyivät louisianalaiset artistit Lauren Daigle ja Trombone Shorty. He esittivät kappaleen "America is Beautiful". Heidän esityksensä jälkeen Ledisi esitti kappaleen "Lift Every Voice and Sing" ja Jon Batiste esitti kansallislaulun.
Puoliajan artistina nähtiin Kendrick Lamar. Lamarin esiintymiseen liittyi ennakkojännitteitä tämän "Not Like Us"-kappaleen vuoksi, joka pilkkaa kanadalaisräppäri Drakea. Show’n vierailevina tähtinä nähtiin Setä Samuliksi pukeutunut Samuel L. Jackson ja taustatanssijoiden seassa cripwalkannut tennistähti Serena Williams.
Media.
Mainonta.
Super Bowl LIX:ää seurasi yli 100 miljoonaa katsojaa Yhdysvalloissa. Tapahtuman lähetysoikeuksista vastasi Yhdysvalloissa Fox. Aikaisempina vuosina lähetystoiminnasta vastannut CBS myi 30 sekunnin mainospaikat vähintään 7 miljoonan dollarin kappalehintaan. Foxin toimitusjohtaja Lachlan Murdochin mukaan Super Bowl LIX:n mainospaikat myytiin ennätyshintaan. Aikaisempina vuosina mainospaikkojen arvo on noussut noin 100 000 dollarilla vuotta kohden, mutta tänä vuonna nousu on on ollut tiettävästi lähempänä 500 000 dollaria. Ainakin 10 mainosta on myyty 8 miljoonalla dollarilla.
Suomessa.
Suomessa Super Bowl LIX lähetettiin koko yön lähetyksenä MTV Katsomossa ja MTV3-kanavalta. Ottelun suomalaisina selostajina toimivat Mika Laurila ja Mikko Koikkalainen. Studioisäntä oli Peetu Pasanen ja asiantuntijoina Miro Kadmiry, Akseli Olin sekä Seppo Evwaraye.
Göteborgs-Tidningen

Göteborgs-Tidningen (lyh. GT) on ruotsalainen vuonna 1902 Göteborgissa perustettu sanomalehti, joka on nykyisin osa "Expresseniä". Se saavutti menestystä 1910- ja 1920-luvuilla, mutta ajautui sitten talousvaikeuksiin. Toisen maailmansodan jälkeen se muuttui iltapäivälehdeksi. Tabloid-koko oli otettu käyttöön jo vuonna 1942. Lehteä luettiin paljon, mutta sen taloudellinen tulos jäi heikoksi ja vuonna 1973 "Göteborgs-Posten" osti sen. GT yhdistettiin vuonna 1990 "Kvällspostenin" kanssa "iDAG"-lehdeksi, mutta ne erotettiin jälleen 1995. Göteborgs-Tidningen siirtyi "Expressenin" omistukseen 1997.
GT tunnettiin vuoteen 1951 saakka lempinimellä "den lella röa", sillä se painettin vaaleanpunaiselle paperille.
Jättäytyminen

Jättäytyminen (vanh. ) on kristillisen mystiikan teologian ja askeettisen teologian parissa käytetty käsite, jolla tarkoitetaan Jumalalle antautumista. Käsitteen esikuvana ja lähtökohtana on Jeesuksen sanat ristillä "Isä, sinun käsiisi minä uskon henkeni." (; vrt. ). Erilaisten filosofisten ja teologisten sidosten ja koulukuntien mukaan termi on saanut erilaisia sisältöjä. Sittemmin katolisessa teologiassa on torjuttu termin fatalismiin taipuva kvietistinen tulkinta.
Hayat

Hayat on itäafrikkalainen etninen ryhmä, joka puhuu bantukieliin kuuluvaa hayan kieltä. 
Useimmat hayat asuvat Tansanian luoteisosassa Kagerajoen ja Viktoriajärven välisellä alueella. 
Hayat ovat perinteisesti järjestäytyneet noin 130 patrilineaaliseen klaaniin, joista jokaisella oli oma toteeminsa. Aiemmin klaanit jakaantuivat kahdeksaan ryhmään, joista jokainen oli mukama-nimisen hallitsijan alaisuudessa. Perinteisesti hallitsijat nimittivät alipäälliköitä ja virkamiehiä sekä kuninkaallisista että tavallisista klaaneista.
Osa hayoista on maanviljelijöitä, kun taas toiset elävät lähes kokonaan karjansa tuotteista. Kahvin, kotimaisen satokasvin, viljelyä laajennettiin Saksan ja Ison-Britannian hallinnon aikana, jolloin siitä tuli tärkein rahakasvi; perusruoka on keittobanaani. Hayat myös kalastavat paljon. Hayojen perinteisessä asuintalossa ei ole seiniä, mutta teräväkärkinen ruokokatto ulottuu lähelle maata. Hayat ovat hallinneet hiiliteräksen valmistuksen yli 2000 vuoden ajan.
Chaggat

Chaggat on itäafrikkalainen etninen ryhmä, joka puhuu bantukieliin kuuluvaa chaggan kieltä. Useimmat chaggat asuvat Tansaniassa Kilimanjaron viljavilla etelärinteillä. He ovat yksi Tansanian varakkaimmista väestöyhmistä. Chaggat ovat Tansanian kolmanneksi suurin etninen ryhmä, vuonna 1988 heitä arvioitiin olleen noin 800 000.
Viljava maa ja edistyneet viljelymenetelmät pystyvät elättämään tiheän asutuksen. He harjoittavat intensiivistä kasteluviljelyä pengerretyillä pelloilla. Peltoja voidaan viljellä jatkuvasti ilman kesannointijaksoja, koska niillä käytetään lantaa lannoitteena. Perussatokasvi on hirssi; myös keittobanaanit ovat tärkeitä. Kahvi on ollut tärkein rahakasvi 1920-luvulta lähtien. 
Chagga-yhteiskunnassa suku ja perintöoikeus määrittyvät patrilineaalisesti. Polygynia on yleistä. Miehet on ryhmitelty ikäryhmiin, jotka ovat samankaltaisia kuin maasailla. Ennen siirtomaa-aikaa chaggoja hallitsivat useat päälliköt jotka sotivat keskenään, saksalaiset käyttivät tätä hyväkseen ja tukivat ystävällismielisiä päälliköitä, jotka sitten pitivät muut kurissa.
Marvin Harrison Jr.

Marvin Harrison Jr. (s. 11. elokuuta 2002 Philadelphia, Pennsylvania, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Harrison Jr. edustaa NFL-joukkue Arizona Cardinalsia. Ennen NFL-uraansa hän pelasi Ohion osavaltionyliopiston joukkueessa. Cardinals varasi hänet ensimmäisellä kierroksella neljännellä varausvuorolla . Toukokuussa 2024 Harrison Jr. teki Cardinalsin kanssa nelivuotisen ja yhteensä 35,75 miljoonan dollarin arvoisen tulokassopimuksen. Harrison Jr. on pelannut 17 NFL:n runkosarjan ottelua. Näissä otteluissa hänellä on 62 kiinniottoa, 885 kiinniottojaardia ja kahdeksan kiinniotolla tehtyä touchdownia. Hän on rähmännyt pallon kerran. Uran tilastot päivitetty kauden 2024 jälkeen.
Lasse Kontiola

Lasse Aatos Kontiola (8. kesäkuuta 1980) on suomalainen poliitikko, entinen Suomen Kuljetus ja Logistiikka SKAL ry:n toiminnanjohtaja ja Suomen Keskustan entinen kehittämispäällikkö. 
Ura.
Kontiola on koulutukseltaan hallintotieteiden kandidaatti ja liiketalouden tradenomi.
Kontiola on työskennellyt kolmen keskustalaisen kansanedustajan avustajana, Euroopan parlamentin jäsenen erityisavustajana ja maa- ja metsätalousministeri Antti Kurvisen erityisavustajana. 
Kontiola toimi Suomen Keskustan kehittämispäällikkönä. Hän nousi julkisuuteen Suomen vaalirahoituskohun aikana vuonna 2008, koska hän toimi Kehittyvien maakuntien Suomi (KMS) -yhdistyksen taloudenhoitajana. Kontiola oli perustamassa yhdistystä puoluesihteeri Jarmo Korhosen työhuoneessa. Kontiolalla oli yhdistyksen tilinkäyttöoikeudet, ja hän siirsi liikemies Kyösti Kakkosen lahjoitusvaroja keskustan puheenjohtaja Matti Vanhaselle. "Helsingin Sanomat" uutisoi vuonna 2009, että Kontiola ja hallintopäällikkö Aki Haaro avustivat tukilistojen teossa. Hänet liitettiin myös Rovaniemen moottorikelkkatehdasjupakkaan, jossa tontti myytiin Nova Group Oy:lle ja Nova Kiinteistökehitys Oy:lle. Yrityksiä johtivat Arto Merisalo ja Tapani Yli-Saunamäki. Kontiola ei jäävännyt itseään Rovaniemen kaupunginvaltuuston kokouksessa, jossa tontin myyntiä käsiteltiin. Poliisi epäili Merisalon, Yli-Saunamäen ja Kontiolan olleen KMS:n todelliset päättäjät. Helsingin käräjäoikeus tuomitsi Kontiolan rekisterimerkintärikoksesta ja kirjanpitorikoksesta 60 päiväsakkoon osana vaalirahajupakkaa vuonna 2012. Hannu Takkula epäili Kontiolan joutuneen syntipukiksi.
Vuonna 2007 Nova Group lahjoitti myös 125 000 euroa Menestyvä Suomi ry:lle , jonka puheenjohtajana oli Kontiola, varapuheenjohtajana Korhonen ja sihteerinä Haaro.
Kontiola toimi myöhemmin Keskustan Lapin piirin toiminnanjohtajana. Kontiola on toiminut Rovaniemen kaupunginvaltuutettuna ja kaupunginhalliituksen jäsenenä. Hänet valittiin Domus Arctica -säätiön hallituksen puheenjohtajaksi vuonna 2012. 
Suomen Kuljetus ja Logistiikka SKAL ry valitsi Kontiolan toiminnanjohtajaksi vuonna 2021.
Kontiola harkitsi lähtöä keskustan puoluesihteerikisaan vuonna 2023. Hän luopui ehdokkuudesta ja päätti keskittyä liikkeenjohdon konsultointiin keskittyvän Kasvuverso Oy:n perustamiseen ja kehittämiseen.
Maapiispa

Maapiispa (saks. "Landesbischof", kun kyse on miespuolisesta viranhaltijasta, ja "Landesbischöfin," kun naispuolisesta) on hengellisen johtajan nimitys joissakin saksalaisissa evankelisissa maakirkoissa. Termi juontaa juurensa uskonpuhdistukseen, jolloin joidenkin reformaation läpikäyneiden alueiden maalliset hallitsijat omaksuivat itselleen piispan roolin hallitsemillaan alueilla. Maallisten maapiispojen toimi lakkasi ensimmäisen maailmansodan päätyttyä vuonna 1918, mistä lähtien maapiispan toimea ovat hoitaneet teologit.
Lauri Juntunen

Lauri Kalervo Juntunen (22. kesäkuuta 1950 – 4. toukokuuta 2019 Turku) oli suomalainen ekonomi ja Motonetin perustaja.
Juntunen valmistui ekonomiksi Ruotsista. Hän perusti pienen työkalu- ja varaosakaupan 1980-luvun alun Turussa ja tämän jälkeen perusti Motonetin Turussa vuonna 1990. Motonet keskittyi autojen varaosien ja tarvikkeiden myyntiin. Vuonna 2006 Mononetin liikevaihto oli 48 miljoonaa euroa. Joensuulainen Broman Group osti Motonetin koko osakekannan vuonna 2007. Juntunen oli Turun suurituloisin 7,2 miljoonan euron tuloillaan vuonna 2007.
Juntunen ja Anneli Laine lahjoittivat Turun taidemuseolle Ferdinand von Wrightin "Tappelevat kukot", Hugo Simbergin "Piiritanssin" ja Akseli Gallen-Kallelan "osaluonnoksen Aino-taruun" vuonna 2010.
Lauri Juntunen kuoli pitkäaikaiseen sairauteen vuonna 2019. Hänet on haudattu Turussa Turun hautausmaalle.
Yhteisen elämän veljet

Yhteisen elämän veljet () oli Gerrit de Grooten (k. 1384) Deventerissä perustama vapaa kristillinen sääntökunnan kaltainen yhteisö, jonka jäsenet liittyivät toisiinsa yhteistä työtä ja uskonnollista kasvua varten devotio modernan mallin mukaan. He eivät olleet munkkeja eivätkä kerjäläisveljiä siihenastisten sääntökuntalaisten tapaan. Veljien taloista kuuluisia ovat Windesheimin kongregaatio lähellä Deventeriä ja Agnetenberg lähellä Zwollea. Saksassa tärkeimmät paikkakunnat olivat Köln ja Rostock. Lisäksi perustettiin sisartaloja. Varsinkin nuorten opettajina, kirjojen, myös Raamattujen, kopioijina ja kristillisten laupeudentöiden tekijöinä Yhteisen elämän veljet saivat keskiajan lopulla merkitystä myöskin Pohjois- ja Keski-Saksassa. Dominikaanit vastustivat yhteisen elämän veljiä, mutta esimerkiksi Nicolaus Cusanus ja Erasmus Rotterdamilainen olivat heille kiitollisuudenvelassa koulutuksestaan. Pitkien neuvottelujen jälkeen, Jean Gersonin ja Pierre d'Aillyn puolustaessa heitä, Konstanzin (1414-18) ja Baselin (1431-49) reformikonsiilit tunnustivat Yhteisen elämän veljien aseman ja paavi Martinus V myönsi heille etuoikeuksia. Protestanttisen uskonpuhdistuksen jälkeen yhteisö vähitellen hiipui. Renessanssihumanismi ja reformaatio täyttivät sittemmin monia tämän maallikkoliikkeen alkuperäisiä tarkoituksia, vaikkakin veljien merkitystä reformaation edelläkävijänä on usein liioiteltu. Osa veljestaloista jatkoi Ranskan vallankumoukseen asti, Kölnin veljestalo lakkautettiin vuonna 1802. Yksi veljestaloista kääntyi kokonaisena yhteisönä luterilaiseksi. Tämä Herfordin veljien yhteisö, joka siirtyi reformaatiossa luterilaiseksi, säilyi luterilaisena veljestönä vuoteen 1841.
Ministeripresidentti (Saksa)

Ministeripresidentti (saks. "Ministerpräsident," kun kyse on miespuolisesta viranhaltijasta, ja "Ministerpräsidentin", kun naispuolisesta) on Saksan osavaltioiden hallitusten johtajista käytetty nimitys, jota monissa muissa maissa vastaa termi "pääministeri". Termi on käytössä kaikissa muissa Saksan osavaltioissa paitsi kaupunkiosavaltioissa Berliinissä, Bremenissä ja Hampurissa, joiden hallituksia johtaa pormestari.
Ånäset

Ånäset on taajama Robertsforsin kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 598 asukasta.
Bygdeå

Bygdeå on taajama Robertsforsin kunnassa Västerbottenin läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 479 asukasta.
Kallinge

Kallinge on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 4 579 asukasta vuoden 2023 lopussa.
Bräkne-Hoby

Bräkne-Hoby on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 1 704 asukasta vuoden 2023 lopussa.
Listerby

Listerby on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 1 073 asukasta vuoden 2023 lopussa.
Johannishus

Johannishus on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 786 asukasta vuoden 2023 lopussa.
Ronnebyhamn

Ronnebyhamn on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 803 asukasta vuoden 2023 lopussa.
Backaryd

Backaryd on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 347 asukasta vuoden 2023 lopussa.
Hallabro

Hallabro on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 242 asukasta vuoden 2023 lopussa.
Bökenäs, Korsanäs och Kuggeboda

Bökenäs, Korsanäs och Kuggeboda on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 242 asukasta vuoden 2023 lopussa.
Spjälkö och Saxemara

Spjälkö och Saxemara on taajama Ronnebyn kunnassa Blekingen läänissä samannimisessä historiallisessa maakunnassa Ruotsissa. Taajamassa oli 505 asukasta vuoden 2023 lopussa.
Suklaalevite

Suklaalevite on levite, jonka valmistukseen on käytetty olennaisena osana kaakaota tai suklaata. Suklaalevitteet sisältävät usein myös hasselpähkinää ja joskus maitoa. Niiden yleisin valmistaja on Nutella. Niitä on Suomessa myös ainakin Xtra- ja Rainbow-merkkisinä. Suklaalevitettä voidaan tehdä myös kotitekoisesti käyttämällä ruokaöljyä ja tomusokeria. Suklaalevite sopii käytettäväksi esimerkiksi paahtoleivän päällä.
Christoffer Bogislaus Zibet

Christoffer Bogislaus Zibet (25. joulukuuta 1740 Kvidinge – 16. toukokuuta 1809) oli ruotsalainen virkamies ja vapaaherra. Hän työskenteli kuninkaallisessa kansliassa vuodesta 1761 ja oli Kustaa III:n yksityissihteeri. Vuonna 1790 hänet valittiin Ruotsin akatemian jäseneksi. Zibetistä tuli pian Kustaa III:n murhan jälkeen ulkoministeriön valtiosihteeri, mutta Gustaf Adolf Reuterholmin johtama holhoojahallitus erotti hänet muiden Kustaan lähipiiriin kuuluneiden joukossa. Kustaa IV Aadolf palautti hänet virkaansa vuonna 1799, ja pari vuotta myöhemmin teki hänestä hovikanslerin. Vapaaherran aseman Zibet sai vuonna 1805.
Marokonröllinurmikka

Marokonröllinurmikka ("Eragrostis barrelieri") on heinäkasvien (Poaceae) heimoon, röllinurmikoiden ("Eragrostis") sukuun kuuluva kasvilaji.
Marokonröllinurmikka on yksivuotinen, löyhästi mätästävä heinälaji. Sen korret voivat kasvaa noin puoli metriä korkeiksi. Lehtitupet ovat kaljuja ja kielekkeen paikalla on karvarivi. Lehtilavat ovat 3–13 cm pitkiä ja 2,5–3,5 cm leveitä, kaljuja ja muodoltaan tasasoukkia. Kukintona oleva röyhy on 7–16 cm pitkä, avoin ja muodoltaan soikea tai munamainen. Tähkylät ovat yleensä 5–7 mm pitkiä ja halkaisijaltaan 1,5–1,8 mm, mutta joskus pidempiäkin. Kussakin tähkylässä on tavallisesti 9–12 kukkaa, mutta joskus jopa 25 kukkaa. Tähkylöiden kaleet ovat keskenään erikokoisia, suikeita, köliselkäisiä ja teräväkärkisiä. Helpeet ovat 1,7–2,3 mm pitkiä, köliselkäisiä ja puikeansuikeita. Helpeissä on myös tunnusmerkilliset, selvästi erottuvat suonet. Kukissa on kolme hedettä, jotka ovat 0,2–0,3 mm pitkiä. Hedelmänä oleva jyvä on 0,6–1 mm pitkä ja muodoltaan soikean munamainen.
Marokonröllinurmikka kasvaa tavallisesti erilaisilla häirityillä kasvupaikoilla, kuten teiden varsilla, 45–1300 metrin korkeudella merenpinnasta. Lajia tavataan myös jokivarsilla ja rikkaruohona. Lajia tavataan Välimeren ympäristöissä, Aasian lounaisosissa sekä trooppisessa Afrikassa.
Håkon Bleken

Håkon Bleken (9. tammikuuta 1929 Trondheim – 21. tammikuuta 2025 Trondheim) oli norjalainen kuvataiteilija, joka tunnettiin erityisesti abstrakteista maalauksistaan. Niiden aiheena olivat usein inhimillinen kärsimys ja yhteiskunnallinen aktivismi. Blekenin ensimmäinen näyttely järjestettiin vuonna 1945, ja hän valmistui Norjan valtion taideakatemiasta vuonna 1953. Siellä häntä olivat opettaneet muun muassa Jean Heiberg ja Chrix Dahl. Bleken oli 1960-luvulla osa Gruppe 5 -taiteilijaryhmää. Saman vuosikymmenen aikana hänen tyylinsä alkoi muuttua figuratiivisemmaksi. Läpimurtonsa Bleken teki "Fragmenter av et diktatur" -hiilipiirustuksillaan, jotka olivat esillä ensimmäistä kertaa Kunstnernes Husissa vuonna 1970. Bleken käytti myös monia muita menetelmiä ja materiaaleja, kuten kollaasia, lasimaalausta ja vesivärejä. Hänen taidettaan on esillä monissa julkisissa rakennuksissa, muun muassa Spjelkavikin, Vålerengan ja Strindheimin kirkkojen lasimaalaukset ovat hänen luomuksiaan, ja Oslon keskusrautatieasemalla on hänen tekemänsä reliefi. Bleken myös kuvitti monia kirjoja.
Kuhasalon luostari

Kuhasalon luostari oli ortodoksinen erämaaluostari, joka toimi Joensuun Kuhasalossa 1530-luvulta mahdollisesti 1610-luvulle. Kuhasalo on entinen saari, joka on sittemmin maatunut niemeksi. Kuhasalon päässä on Kalmanniemi, jossa on ollut keskiajalla ortodoksikalmisto.
Luostarista tiedetään hyvin vähän mitään varmaa, koska se mainitaan ainoastaan 1500-luvun lopun autiotilaluettelossa ja Käkisalmen vuoden 1618 maakirjassa. Luostarin paikalla 2000-luvun alussa tehdyt arkeologiset kaivaukset eivät tuottaneet mitään selkeitä merkkejä luostarista. Kansanperinteessä luostarin perustaminen on kuitenkin yhdistetty pappismunkki Iljaan, joka teki lähetystyömatkoja Inkeriin, Karjalaan ja Lappiin vuosina 1534 ja 1535. Luostarin sijoittaminen Kuhasaloon liittyi todennäköisesti sekä alueen lohi- ja siikakalastuksen haltuunottoon että ortodoksisen kirkon vahvistamiseen Savon alueella vaikuttanutta läntistä kirkkoa vastaan.
Tahvo Könnönen on yhdistänyt seuraavan Iljasta kertovan kansanrunon Kuhasalon luostarin perustamiseen:
"Vieras tuli Viron takoa, Pyhä Ilja Inkeristä, Alkoi kirkkoa kohota, Sääsynätä saaren päähän; Risti miehet mielihyvin, Vaimot vastenmielisetkin. Ilja, pyhän miehen poika, Veessä kastoi Karjalaiset, Silmät risti riitamiesten, Sovitti Sotaisen kansan, Iljalle ilon saattoi, Sulosanat Sotkumalle, Liperille liian hyvät."
Luostari autioitui ilmeisesti pitkän vihan aikaisissa kahakoissa vuosina 1581–1582, kun ruotsalaiset joukot tekivät hävitysretkiä Karjalaan, ja lähes koko Joensuun seudun asukkaat pakenivat. Luostari perustettiin kuitenkin mahdollisesti uudestaan 1600-luvun alussa, ja se hylättiin lopullisesti ennen Stolbovan rauhan solmimista vuonna 1617. On esitetty, että savolaiset olisivat hävittäneet luostarin vuonna 1611.
Alppihiihdon maailmanmestaruuskilpailut 2025

Alppihiihdon maailmanmestaruuskilpailut 2025 järjestetään 4.–16. helmikuuta 2025 Itävallan Saalbachissa. Edellisissä kilpailuissa mukana ollut henkilökohtainen alppiyhdistetty on jäänyt pois ohjelmasta, ja sen tilalle on tullut joukkuealppiyhidstetty, jossa kukin maa asettaa kilpailuun yhden pujottelijan sekä syöksylaskijan, jotka laskevat yhden kierroksen omissa lajeissaan, ja joiden ajat lasketaan lopputuloksiin yhteen.
Ohjelma.
Lähde: FIS
Mitalitaulukko.
      Isäntämaa
Sonjay Beats

Sonjay Beats (oik. Jussi Poutiainen) on suomalainen musiikkituottaja, säveltäjä ja miksaaja. 
Sonjay Beats on tuottanut musiikkia muun muassa Palefacelle, jonka kanssa hän aloitti rap-musiikin tekemisen jo 10-vuotiaina duolla nimeltä MC J &amp; DJ K. Heidän ensimmäisen yhteisen kappaleensa nimi oli "'A place called earth"', ja se äänitettiin C-kasetille vuonna 1990. Samoihin aikoihin Sonjay Beats julkaisi ensimmäiset tracker-ohjelmalla tehdyt kappaleensa.
Musiikki.
Tunnettuihin Sonjay Beatsin tuotantoihin kuuluu muun muassa Palefacen "'Aakkosmurha"', joka on myös sovitettu suurille orkestereille, ja sitä ovat esittäneet muun muassa Kaartin soittokunta sekä Jyväskylä Big Band.
Huomionosoituksia.
Sonjay Beats on tuottanut muun muassa Palefacen kolmannen, old school -henkisen "'Studio Tan' (2007)" -albumin kokonaisuudessaan. Soundin Arttu Tolonen arvioi levyn äärimmäisen harvinaiseksi puhdasveriseksi rap-levyksi, ja antoi sille neljä tähteä.
Vuonna 2024 julkaistiin kappaleen chiptune-henkinen jatko-osa "'Aakkosmurha Pt. 2"', jonka myötä Sonjay Beats oli ehdolla SuomiRäpin Itsenäisyyspäiväjuhlassa Vuoden Tuottajaksi, ja 'Aakkosmurha Pt.2' Vuoden Biisiksi.
Yle kuvaili Sonjay Beatsin tuottamaa Paleface &amp; Matre -albumia "Food for the Gods" "(2013)" suomen kansainvälisimpänä räpalbumina. Ja Soundi arvioi sen loistavaksi.
Pohjaimukarppi

 
Pohjaimukarppi ("Hypentelium nigricans") on imukarppeihin kuuluva kalalaji. Lajia tavataan makeista vesistä Pohjois-Amerikasta. 
Koko ja ulkonäkö.
Pohjaimukarppi kasvaa useimmiten noin 20–38 cm pitkäksi, ja voi suurimmillaan saavuttaa noin 60 cm:n pituuden. Naaraat ovat koiraita suurempia. Laji on ruumiinrakenteeltaan pitkänomainen, suuripäinen ja ruumis hoikkenee pyrstöä kohden. Pää on muodoltaan kulmikas ja kuono on pitkä. Kalan huulet ovat paksut ja niissä on nystyjä. Pohjaimukarpin selkäevä on lyhyehkö ja pyrstöevä on hieman haarautunut. Rintaevät ovat leveät ja viuhkamaiset. Lisääntymisaikana pohjaimukarppikoiraiden vatsa- ja peräeviin sekä pyrstönvarteen muodostuu parittelussa auttavat lisäkkeet. Väriltään laji on vihertävän ruskea ja ruumiissa on tummempia satuloita ja laikkuja.
Levinneisyys ja elintavat.
Pohjaimukarpin levinneisyyden länsiraja kulkee Minnesotasta Oklahomaan ja idässä sitä esiintyy Ontarion eteläosista Georgiaan. Lajin elintympäristöä ovat kirkasvetiset hiekka- tai sorapohjaiset purot ja pienet joet. Kala liikkuu pohjalla pienissä parvissa ja kykenee pitämään itsensä paikallaan rintaeviensä avulla nopeastikin virtaavassa vedessä. Pohjaimukarppi syö hyönteisten ja pienten äyriäisten lisäksi levää ja käyttää kuonoaan ravinnonetsimiseen pohjasta. Lajin lisääntymiskausi on maaliskuulta toukokuulle ja kutu tapahtuu sorapohjalle matalissa vesissä.
Kerttu Lehmus

Kerttu Lehmus (s. 16. syyskuuta 2005 Orivesi) on suomalainen Jääkiekkoilija.
Ura.
Lehmus aloitti jääkiekkouransa Oriveden Fortunassa, josta hän siirtyi Tampereen Ilvekseen vuonna 2019. Ilveksestä Lehmus siirtyi Team Kuortaneeseen, jossa hän on pelasi kaudesta 2020–21 kauteen 2024-25 asti. Kaudella 2024–25 Lehmus toimi joukkueen kapteenina. Kaudesta 2025-26 hän edustaa Merrimack Collegen joukkuetta Yhdysvaltojen yliopistosarjassa (NCAA).
Lehmus on edustanut Suomea alle 18-vuotiaiden maajoukkueessa, osallistuen muun muassa vuoden 2022 ja 2023 MM-kisoihin. Vuoden 2022 MM-kisoissa Lehmus voitti pronssia. Vuoden 2023 MM-kisoissa Lehmus toimi joukkueen varakapteenina.
Annedalin kirkko

Annedalin kirkko () on Ruotsin Göteborgissa sijaitseva kivikirkko vuodelta 1910. Sen suunnitteli Theodor Wåhlin. Useimmista muista kirkoista poiketen se on rakennettu etelä-pohjoissuuntaisesti.
Vexlum

Vexlum Oy on suomalainen teknologiayhtiö, joka on erikoistunut suurtehoisiin, kapean viivanleveyden lasereihin. Yritys on perustettu vuonna 2017, jolloin yritys teki teknologiansiirron Tampereen yliopiston Optoelektroniikan tutkimuskeskuksesta. Yhtiön mukaan sen tuotteet pohjaavat nk. VECSEL-teknologiaan, jonka etuja ovat erinomainen säteenlaatu sekä mahdollisuus laajaan aallonpituustarjontaan. Vexlum palkittiin Tampereen vuoden yrittäjänä vuonna 2023.
Ainīn piiri

Ainīn piiri () on hallintopiiri Suğdin maakunnassa Tadžikistanissa. Sen keskus on Ainīn kylä. Piirin pinta-ala on 5 200 neliökilometriä. Vuoden 2020 väestönlaskennan mukaan siellä oli 90 048 asukasta.
Ainīn piiri rajoittuu lännessä Pandžakentin, pohjoisessa Šahristonin ja Devaštitšin, idässä Vuoristo-Masttšohin ja Raštin sekä etelässä Vahdatin, Varzobin ja Šahrinavin kaupunkeihin ja piireihin sekä lounaassa ja luoteessa Uzbekistaniin. Alue on hyvin vuoristoinen ja sen korkeuserot ovat suuret (950–5 494 metriä merenpinnasta). Pohjoisessa kohoavat Turkestanvuoret, keskiosassa Zarafšonvuoret ja etelässä Hisorvuoret. Jokilaaksot ovat syviä ja kapeita. Hyötykaivannaisiin kuuluvat antimoni, elohopea, kivihiili, kulta, hopea, tina, volframi ja monimetallit.
Jokilaaksojen ilmasto on kesällä kuuma ja kuiva ja talvella leuto. Tammikuun keskilämpötila on –1:stä –3:een ja heinäkuun 17–21 astetta. Vuorilla ilmasto on kylmempi. Vuotuinen sademäärä on laaksoissa 160–190 ja vuorilla jopa 400 millimetriä. Tärkeimmät joet ovat Zarafšon, Fon, Iskandar, Pasrūd ja Jağnob. Piirissä sijaitsevat kauniit Iskandarkūl- ja Alovuddinjärvet.
Piiri on perustettu vuonna 1930 Zahmatobodin piirinä. Se nimettiin vuonna 1955 Ainīn piiriksi kirjailija Sadriddin Ainin mukaan. Vuosina 1963–1965 alue kuului Pandžakentin piiriin. Piirin kuuluu Zarafšonin taajama ja seitsemän maalaiskuntaa: Ainī, Anzob, Dardar, Rarz, Urmetan, Fondarjo ja Šamtutš. Kaupunkiväestön osuus on kolme prosenttia. Lähes kaikki asukkaat ovat tadžikkeja. Jağnobin laaksossa puhutaan muinaiseen sogdin kieleen perustuvaa jagnobia.
Piirin läpi kulkee Dušanbestä Xudžandiin johtava maantie, josta haarautuu tie Pandžakentiin. Ainīssa on lentokenttä.
Seudun pääelinkeino on maatalous. Vihannesten, perunan, viljan ja hedelmien viljelyn lisäksi harjoitetaan karjan- ja mehiläistenhoitoa. Ainīn piirillä on keinokasteltuja puuvilla- ja riisipeltoja Zafarobodin piirissä sekä perunapeltoja ja laidunta Šahristonin piirissä.
Piirin alueella toimivat Anzobin elohopea- ja antimonikaivos ja rikastamo sekä Fon-Jağnobin hiilikaivos. Muuta teollisuutta ei juurikaan ole. Suuri osa miesväestöstä työskentelee muualla siirtotyöläisinä..
Piiirin matkailuvaltteja ovat sen luonto ja helppo saavutettavuus. Historiallisia kohteita ovat Jağnobin, Iskandarkūlin ja Alovuddin laaksot sekä monet linnoitukset ja mausoleumit.
Earl Old Person

Earl Old Person (13. huhtikuuta 1929 – 31. lokakuuta 2021) oli mustajalkaintiaanien johtaja. Hän oli Yhdysvaltain pisimpään virassa ollut päällikkö sekä pisimpään minkään reservaatin lainsäädäntöelimessä toiminut vaaleilla valittu edustaja.
Tausta ja yksityiselämä.
Old Person syntyi vuonna 1929 Mustajalkojen reservaatilla sijaitsevassa Starr Schoolin kunnassa. Hän oli täysverinen mustajalka ja edusti viimeistä sukupolvea, joka puhui mustajalkaa ensimmäisenä kielenään oppien englantia vasta ala-asteella. Lisäksi hän tutustui mustajalkojen perinteisiin, ja auttoi myöhemmin säilyttämään näitä perinteitä. Perhe rohkaisi Old Personia opiskelemaan myös koulussa, ja hän valmistui high schoolista Browningin kaupungissa. Hänen vanhempansa olivat Juniper ja Molly Old Person. Old Person itse on kuvaillut viettäneensä nuoruutensa ratsastaen ja karjaa hoitaen. Old Personin lapsuudenkodissa ei ollut lämmitystä tai juoksevaa vettä.
Nuorena Old Person työskenteli sekatyömehenä mm. rautateillä. Vanhemmalla iällä hän työskenteli tulkkina ja virkailijana Tasankointiaanien museossa.
Poliittinen ura.
Old Person valittiin ensimmäisen kerran mustajalkojen reservaatin parlamenttiin vuonna 1954 yhteisön vanhimpien kannustamana. Hän oli tuolloin nuorin valituksi tullut. Vuonna 1964 hänet valittiin parlamentin puhemieheksi.
Vuonna 1971 Old Person osallistui Persian valtakunnan 2500-vuotisjuhlaan šaahi Mohammad Reza Pahlavin kutsumana. Šaahi kutsui Old Personin myös teelle ja pitämään puheen. Old Person pyysi šaahia nousemaan ja seisomaan vierellään (mihin Mohammad Reza suostui), mutta yleisön reaktio tähän sai Old Personin hermostumaan ja puhe jäi lyhyeksi. Myöhemmin selvisi, että Old Person oli tahtomattaan rikkonut tuhatvuotista perinnettä, jonka mukaan šaahi ei nouse seisomaan kenenkään käskystä.
Päällikkönä.
Old Person nimitettiin mustajalkojen päälliköksi vuonna 1978. Nimitys oli elinikäinen.
Vuosina 1969–1971 Old Person toimi Amerikan intiaanien kansalliskongressin puheenjohtajana. Vuonna 1996 säädetty American Indian Religious Freedom Act -laki oli yksi Old Personin merkittävimmistä saavutuksista.
Kuolema ja perintö.
Old Person kuoli vuonna 2021 ollessaan 92-vuotias. Montanan kuvernööri Greg Gianforte määräsi koko osavaltioon suruliputuksen.
Valko-Venäjän presidentinvaalit 2025

Valko-Venäjän presidentinvaalit 2025 järjestettiin 26. tammikuuta 2025 Valko-Venäjällä. Istuva presidentti Aljaksandr Lukašenka valittiin seitsemännelle kaudelleen. Aiempien vaalien tapaan vaalit eivät olleet demokraattiset.
Tulokset.
Taulukossa on esitetty Valko-Venäjän hallinnon julkaisemat viralliset tulokset.
Lähde:
Walter Bergström

Walter Bergström (13. joulukuuta 1909 Helsinki – 6. helmikuuta 1985) 
oli tunnettu suomalainen moottoripyöräurheilija 1930-luvun lopulla ja sotien jälkeen 1950-luvun puoliväliin. Hän kilpaili niin luotettavuusajoissa kuin ratapuolella TT-ajoissa. Hänen uransa kesti 25 vuotta 1930-luvun alkuvuosista 1950-luvun lopulle. Hän oli mukana jo ensimmäisissä Eläintarhan ajoissa vuonna 1932 ja viimeisen kerran vuonna 1957 eli hän osallistui 25 vuoden aikana 19 Eläintarhanajoon.
Bergströmin arvokkaimmat voitot tulivat luotettavuusajoissa BMW-merkkisillä pyörillä. Hän käytti kilpauransa aikana myös muita TT-pyöriä kuten Raleigh, DKW, Norton ja Triumph, joista Bergström kilpaili voitokkaasti Eläintarhassa Nortonilla. Parhaana kilpailuvuotenaan hänellä oli vuosi 1949, jolloin hän voitti luotettavuusajossa Päijänteen ympäriajon ja TT-ajossa Eläintarhan ajojen suurten kilpakoneiden luokan voittaen sen hetken tunnetuimman suomalaisen TT-ajajan Raine Lampisen. Hän oli voittanut jo edellisenä vuonna Eläintarhan ajoissa vastaavan luokan ennen Lampista. Bergström voitti TT-ajoissa Pyynikinajon kolme kertaa eli kaksi kertaa suurten kilpakoneiden luokassa vuosina 1937 ja 1949 sekä keskikokoisissa 1939. Ruissalossa hän voitti useamman kerran. Toisen Päijänteen ajon Bergström oli voittamassa kolmen muun kilpailijan kanssa vuonna 1952.
Walter Bergströmin isä oli 1910- ja 1920-luvuilla pikaluistelijana tunnettu Waldemar Bergström ja Walterin nuoremmat veljet Holger ja Bertel kilpailivat menestyksekkäästi ratamoottoripyöräilyssä. Walter kilpaili isänsä Waldemarin lailla nuoruudessaan myös pikaluistelussa ja sijoittui vuoden 1929 SM-kisoissa yhteispisteissä neljänneksi.
Bergström toimi uransa jälkeen moottoriurheilussa tuomarointitehtävissä ja oman seuransa Helsingin Moottorikerhon (HLK) puheenjohtajana.
Spermageddon

Spermageddon on vuonna 2024 ensi-iltansa saanut norjalainen animoitu komediaelokuva, jonka ohjasivat Tommy Wirkola and Rasmus A. Sivertsen.
Kajaanin yleinen sairaala

Kajaanin yleinen sairaala aloitti toimintansa Kajaanissa 1. maaliskuuta 1873 torin vieressä sijaitsevassa Elias Lönnrotin rakennuttamassa talossa. Tätä ennen rakennuksessa oli toiminut Kajaanin piirin piirilääkäri Achilles Pippingsköldin vastaanotto. Käytössä oli seitsemän huonetta ja kaksi vinttikammaria. Potilaspaikkoja oli 16 ja ne sijaitsivat rakennuksen pohjakerroksessa. Työntekijät asuivat vintillä. Kajaanin kihlakunnan piirilääkäri Axel Procopé toimi yleisen sairaalan lääkärinä oman työnsä ohella. Yleisessä sairaalassa työskenteli aluksi myös yksi sairaanhoitaja. Procopé osti sairaalarakennuksen itselleen vuonna 1874. Vuonna 1875 sairaala siirtyi Adolf Pikkaraisen omistamaan taloon Brahenkadun varteen ja toimi siellä vuoteen 1886 asti. Vuosina 1886-1910 sairaala toimi Brahenkadulla Kajaanin linnan vieressä sijainneessa Carl Adolf Carlssonin rakennuttamassa puutalossa. Yleisen sairaalan lisäksi rakennuksessa toimi myös synnytyslaitos. Potilaspaikkoja oli 18, hoitajia oli kaksi, myöhemmin kolme. Asukkaat eivät olleet tyytyväisiä sairaalan tiloihin ja niiden kuntoon.
Vuonna 1907 senaatti ohjeisti lääkintöhallituksen hankkimaan piirustukset uudelle sairaalalle. Sijoituspaikaksi päätettiin Kajaanin seminaarin länsipuolella oleva mäki, jossa kasvoi mäntymetsä. Sairaalan suunnitelleena arkkitehtina toimi Magnus Shjerfbeck. Piirustukset on päivätty Helsingissä päivämäärällä 29. toukokuuta 1908. Arkkitehti Kalle Kontio paransi piirrustuksia rakennustöiden edetessä. Sairaalan rakentamiseen myönnettiin määräraha, 235 000 markkaa vuonna 1908. Rakennustyöt alkoivat helmikuussa 1909. Rakennukset valmistuivat kesällä 1910. Sairaala vihittiin käyttöön 26. lokakuuta 1910. 
Sairaalaa laajennettiin vuosina 1932-1933 laadittujen suunnitelmien mukaan. Laajennuksen suunnitteli arkkitehti Jussi Paatela ja muutoksia jo oleviin rakennuksiin Ragnar Wesmann. Sairaalan laajennuksen yhteydessä perustettiin apulaislääkärin virka ja hoitajien lukumäärä oli jo 13. Uuteen talousrakennukseen valmistui leipomo ja keittiö sekä henkilökunnan majoitustiloja. Samalla rakennettiin uusi rumishuone. Sairaalan pihaan perustettiin myös puutarha. Laajennuksesta huolimatta koko Kainuuta paleleva sairaala osoittautui liian pieneksi. Pääosa potilaista oli kirurgisia. Sisätautipotilaille oli myös liian vähän paikkoja. Valtaosa synnytyksistä hoidettiin kotona ja ne siirtyivät vuonna 1940 valmistuneeseen synnytyssairaalaan. 
Yleisessä sairalassa toimi talvi- ja jatkosodan aikana 31. sotasairaala. Talvisodassa 7. helmikuuta 1940 pommitus osui Kajaanin yleiseen sairaalaan ja tämän seurauksena ullakko sekä potilashissin koneisto paloivat. 
Yleisen sairaalan taakse rakennettiin vuonna 1952 arkkitehti Eino Pitkäsen suunnittelema 23-paikkainen kaupunginsairaala vuonna 1956. Kainuun keskussairaala valmistui vuonna 1969 ja paikkoja siinä oli 290. Vuonna 1972 yleinen sairaala ja kaupungin sairaala yhdistettiin terveyskeskukseksi.
Monica Barbaro

Monica Maria Barbaro (s. 17. kesäkuuta 1990 San Francisco, Kalifornia) on yhdysvaltalainen näyttelijä. Hän on näytellyt muun muassa televisiosarjoissa "Unreal" (2016), "Chicago P.D." (2016–2017), "Chicago Justice" (2017), "The Good Cop" (2018), "Splitting Up Together" (2018–2019) ja "FUBAR" (2023–). Hän teki läpimurtonsa näyteltyään sivuroolissa toimintaelokuvassa "" (2022). Vuonna 2024 hän näytteli laulaja-lauluntekijä Joan Baezia elokuvassa "A Complete Unknown", josta hän sai Oscar-ehdokkuuden.
Max Melton

Malachi ”Max” Melton (s. 15. huhtikuuta 2002) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Melton edustaa NFL-joukkue Arizona Cardinalsia. Ennen NFL-uraansa hän pelasi Rutgersin yliopiston joukkueessa. Cardinals varasi hänet toisella kierroksella 43. varausvuorolla . Toukokuussa 2024 Melton teki Cardinalsin kanssa nelivuotisen ja yhteensä 8,888 miljoonan dollarin arvoisen tulokassopimuksen. Melton on pelannut 17 NFL:n runkosarjan ottelua. Hänellä on yhteensä 51 taklausta, yksi aiheutettu rähmäys ja viisi puolustettua heittoa. Uran tilastot päivitetty kauden 2024 jälkeen.
Pljevaljski sir

Pljevaljski sir () on perinteinen montenegrolainen juusto Pljevljan alueelta maan pohjoisosasta. Aikanaan sitä on valmistettu lampaanmaidosta, mutta nykyisin lehmänmaito on yleisempi raaka-aine.
Pljevaljski sir -juustoa valmistetaan Pljevljan kunnan alueella Montenegron pohjoisosassa. Nykyisin se on tunnetuin ja laajimalle levinnyt perinteinen montenegrolainen juusto. Historiallisten lähteiden perusteella sen tiedetään olleen aikanaan tärkeä vientituote Pljevljasta Dubrovnikiin ja Venetsian tasavaltaan. Valmis juusto on väriltään valkoista ja rakenteeltaan keskikovaa.
Perinteisesti juustoa on valmistettu lampaanmaidosta, mutta nykyisin sitä tehdään lehmänmaidosta tai lehmän- ja lampaanmaidon sekoituksesta. Tavallisimmin juustoa tehdään kotitalouksissa tai pienissä meijereissä. Juustoa valmistettaessa maito suodatetaan juustokankaan läpi ja maitoon lisätään juoksute. Perinteisesti juoksute valmistettiin kotieläinten poikasten, kuten vasikoiden tai karitsojen vatsalaukusta. Nykyisin käytetään teollisesti valmistettua juoksutetta. Valmistunut juustomassa leikataan parin sentin paloiksi. Tämän jälkeen massa sekoitetaan ja leikataan vielä kerran. Juustomassa kerätään kankaaseen heran valuttamiseksi. Tätä varten kankaan päälle pinotaan painoja. Valuttamisen jälkeen juusto pilkotaan puiseen muottiin sopivaksi. Pilkotut juustot kotoaan muottiin samalla niitä suolaten. Lopuksi ne upotetaan vielä suolaliemeen. Juusto kypsyy neljästä kahdeksaan viikkoa, minkä aikana suolaliuosta voidaan vaihtaa tai putsata.
Department of Government Efficiency

Department of Government Efficiency (DOGE [doudʒ]) oli Yhdysvalloissa tammikuusta loppuvuoteen 2025 toiminut neuvoa-antava toimielin, jonka tehtävänä oli supistaa Yhdysvaltain liittovaltion hallintoa ja pienentää sen kustannuksia.
Tarkoitus.
DOGEn perusti Yhdysvaltain presidentti Donald Trump presidentin asetuksella tammikuussa 2025. DOGE vastasi liittovaltion teknologian ja ohjelmistojen modernisoinnista hallinnon tehokkuuden ja tuottavuuden parantamiseksi. Yhdysvaltain Digipalvelu (USDS) nimettiin Yhdysvaltain DOGE-palveluksi, joka toimi presidentin alaisuudessa. Virastot loivat DOGE-ryhmiä, jotka työskentelivät USDS:n kanssa teknologian ja järjestelmien yhteensopivuuden parantamiseksi. Asetuksen tavoitteena oli parantaa hallituksen IT-järjestelmiä, tiedonkeruuta ja hallinnon toimintaa ilman, että se olisi rajoittanut virastojen valtuuksia.
DOGEn oli tarkoitus toimia 4. heinäkuuta 2026 asti. Sen tavoitteena oli säästää kaksi tuhatta miljardia dollaria liittovaltion budjetista.
Toiminta.
Alun perin DOGEa oli tarkoitus johtaa liikemies Elon Musk ja liikemies Vivek Ramaswamy yhdessä. Ramaswamy jättäytyi kuitenkin pois toimielimen toiminnasta päätettyään pyrkiä Ohion kuvernööriksi.
DOGEn johtaja Elon Musk toimii Yhdysvaltain hallituksen erityistyöntekijänä, eivätkä hänen noin 40 alaistaankaan ole hallinnon tai ministeriöiden työntekijöitä. Presidentti Trumpin mukaan DOGE ei tee mitään ilman Yhdysvaltain hallinnon hyväksyntää. Muskin asema antaa hänelle rajallisen pääsyn viranomaisresursseihin ilman täysimääräistä viranomaisraportointia.
Musk on käynyt alaisineen hyvin aktiivisesti läpi liittovaltion virastojen toimintaa. DOGEn toimenpiteitä ovat olleet muun muassa Yhdysvaltain kehitysyhteistyöviraston sulkemisen tavoittelu sekä valtiovarainministeriön maksujärjestelmien tarkastelu.
Kritiikki.
DOGEn laaja pääsy liittovaltion tietojärjestelmiin herätti kritiikkiä erityisesti demokraateissa, ja sen laillisuus kyseenalaistettiin useissa oikeusjutuissa. DOGEn toimia arvosteltiin myös siitä, että se saattoi rikkoa liittovaltion yksityisyyslakeja.
Kriitikot nostivat esiin huolia myös Muskin mahdollisista eturistiriidoista, koska hänen yrityksensä, kuten SpaceX, saivat suuria hallituksen sopimuksia.
Marraskuussa 2025 organisaatio kerrottiin lakkautetun puoli vuotta ennen suunniteltua päättymistä. Väitetyt säästöt jäivät saavuttamatta, ja todelliset kustannukset ovat vaikeasti pääteltävissä koska se toimi pitkälti salassa. Säästöjen määrää on myös yliarvioitu merkittävästi jopa 40 prosenttisesti. Useissa tapauksissa DOGEn erottamat henkilöt oli palkattava takaisin, joista osassa tapauksista oikeuden päätöksellä.
Merenneito (näytelmä)

Merenneito (suomeksi myös Meren tytär ja Meren nainen; ) on norjalaisen Henrik Ibsenin kirjoittama viisinäytöksinen näytelmä vuodelta 1888. Se oli Ibsenin ensimmäinen mystinen psykologinen draama.
Ibsen kirjoitti "Merenneidon" Münchenissä vuonna 1888. Näytelmä julkaistiin ensi kerran kirjana 28. marraskuuta vuonna 1888 ja siitä otettiin 10 000 kappaleen painos. Sen kustansi Gyldendalske Boghandel. Näytelmä sai kantaesityksensä samanaikaisesti Kristianian teatterissa ja Hoftheaterissa Weimarissa 12. helmikuuta vuonna 1889. Vaikka kirja sai vaihtelevia arvioita, kantaesitys Kristianiassa sai erinomaisen vastaanoton.
Näytelmän ovat suomentaneet sekä Hilda Asp, Yrjö Koskelainen että Rauno Ekholm.
Juoni.
"Merenneito" sijoittuu kesäiseen pieneen merikaupunkiin Pohjois-Norjassa. Tohtori Wangelilla on ensimmäisestä avioliitostaan kaksi tytärtä, Bolette ja Hilde. Ensimmäisen vaimonsa kuoleman jälkeen hän meni naimisiin häntä paljon nuoremman majakanvartijan tyttären, Ellidan, kanssa. Wangel ja Ellida olivat saaneet pojan, joka kuoli vauvana. Lapsen kuolema johti avio-ongelmiin, ja Wangel alkoi huolestua vaimonsa mielenterveydestä. Hän on kutsunut Boletten entisen opettajan Arnholmin kylään ja toivoo tämän vierailun tekevän Ellidalle hyvää. Arnholm kuitenkin ymmärtää kutsun väärin ja luulee Boletten odottavan häntä. Hän kosii Bolettea, joka vastahakoisesti suostuu menemään entisen opettajansa kanssa naimisiin. Bolette näkee avioliiton Arnholmin kanssa ainoana mahdollisuutenaan päästä näkemään maailmaa.
Kymmenen vuotta aiemmin Ellida oli ollut kihloissa merimiehen kanssa. Murhattuaan kapteenin merimiehen täytyi paeta, mutta hän pyysi Ellidaa odottamaan hänen paluutaan. Ellida yritti purkaa kihlauksen, mutta miehellä on suuri ja vangitseva valta häneen. Kun mies palaa vuosien jälkeen hakemaan Ellidan mukaansa, Wangel tajuaa, että hänen on annettava vaimolleen vapaus valita, jääkö tämä hänen luokseen vai lähteekö muukalaisen matkaan. Ellida päättää jäädä aviomiehensä luo. Muukalainen lähtee, ja Ellida ja Wangel jatkavat yhteistä elämäänsä.
Esityshistoriaa.
Kantaesityksestään lähtien "Merenneitoa" on aktiivisesti esitetty eri kielillä teattereissa ympäri maailmaa. Näytelmä on tuotettu esimerkiksi Broadwaylla New Yorkissa kuudesti.
"Merenneito" sai Suomen kantaesityksensä nimellä "Meren tytär" nykyisessä Kansallisteatterissa 22. helmikuuta vuonna 1889. Tällöin näytelmän oli suomentanut Hilda Asp. Myöhemmin näytelmää on esitetty muun muassa Kansallisteatterissa vuosina 1939 ja 1980. Näytelmän teatteriesitys vuonna 1939 pohjautui Yrjö Koskelaisen tekemään suomennokseen. Vuoden 1980 "Meren nainen" -nimellä esitetty teatteriesitys sen sijaan pohjautui Rauno Ekholmin tekemään suomennokseen.
Joe Medicine Crow

Joe Medicine Crow (27. lokakuuta 1913 – 3. huhtikuuta 2016) oli crow-heimoon kuulunut historioitsija ja kirjailija.
Varhainen elämä.
Medicine Crow syntyi Lodge Grassissa Crowien reservaatissa vuonna 1913. Hänen isoisänsä White Man Runs Him toimi George Armstrong Custerin tiedustelijana ennen Little Bighornin taistelua. Myös toinen Medicine Crow’n isoisä oli arvostetussa asemassa. Nuoren Medicine Crow’n kasvatuksesta vastasivat yhteisön vanhimmat ja hän oppi monia perinteisiä crow-intiaanien arvostamia taitoja kuten ilman satulaa ratsastamista ja riistan jäljittämistä.
Halu todistaa, että myös alkuperäiskansan edustajat pärjäävät korkeakouluopinnoissa, ajoi Medicine Crow'ta hakeutumaan opiskelemaan. Hän aloitti opintonsa Linfieldin yliopistossa Oregonissa, josta hän valmistui kandidaatiksi pääaineenaan sosiologia ja psykologia. Tämän jälkeen hän muutti Kaliforniaan opiskelemaan antropologiaa. Valmistuttuaan maisteriksi vuonna 1939 Etelä-Kalifornian yliopistosta hänestä tuli ensimmäinen crow-intiaani, jolla oli korkeakoulututkinto. 1940-luvulla Medicine Crow aloitti väitöskirjansa kirjoittamisen, mutta se jäi kesken Yhdysvaltain liityttyä toiseen maailmansotaan.
Vuonna 1941 Medicine Crow muutti takaisin Oregoniin ja toimi vuoden verran opettajana. Seuraavana vuonna hän sai töitä telakalta Washingtonissa.
Toinen maailmansota.
Medicine Crow pestautui Yhdysvaltain asevoimiin vuonna 1943. Sodan aikana Medicine Crow palveli Euroopan rintamalla, jossa hänen onnistui suorittaa neljä urotekoa, joiden perusteella hänet saatettiin nimittää crow-perinteiden mukaan sotapäälliköksi. Lisäksi Medicine Crow kunnioitti crowien perinteitä käyttämällä sotamaalausta univormunsa alla ja kotkan sulkaa kypärässään. Neljä Medicine Crow’n suorittamaa urotekoa olivat:
Ura.
Sodan jälkeen Medicine Crow työskenteli sekä crowien historioitsijana, antropologina että intiaaniasioiden viraston alaisena maa-arvioijana. Yli 30-vuotisen uransa aikana Medicine Crowsta tuli crow-intiaanien historian ja kulttuurin asiantuntija ja korkein mahdollinen auktoriteetti.
Medicine Crow’n uskotaan olleen viimeinen henkilö, joka on kuullut kertomuksia Little Bighornin taistelusta siihen osallistuneilta henkilöiltä.
Medicine Crow jatkoi työtä historian saralla aina yhdeksänkymppiseksi saakka.
Kuolema ja merkitys.
Medicine Crow kuoli vuonna 2016 oltuaan jo saattohoidossa. Medicine Crow oli viimeinen croweihin kuulunut henkilö, jolle oli myönnetty sotapäällikön arvonimi.
Kunnianosoituksia.
Medicine Crow’n mukaan on nimetty myös useita paikkoja: muun muassa Billingsissa sijaitsevat koulu ja veteraaniklinikka sekä Etelä-Kalifornian yliopistoon kuuluva rakennus.
Helsinki Retro &amp; Vintage Design Expo

Helsinki Retro &amp; Vintage Design Expo on Helsingissä Kaapelitehtaalla vuodesta 2014 lähtien järjestetty design- ja vintagetapahtuma. Tapahtumassa myydään pääasiassa pohjoismaista muotoilua 1920–1980-luvuilta.
Messuilla on ollut näytteilleasettajia ainakin Suomesta, Ruotsista ja Virosta. Myynnissä oleviin tuotteisiin on kuulunut muun muassa huonekaluja, valaisimia, lasia, keramiikkaa, kirjoja, leluja, koruja ja vaatteita. Erityisen suosittuja keräilykohteita 2020-luvulla ovat olleet 1950- ja 1960-lukujen kotimainen design, kuten kalusteet, valaisimet ja lasiesineet.